הורים יקרים,

אנו לקראת סיומה של חופשת הקיץ ומקווים שהצלחתם לנוח, להנות ולטייל למרות ועל אף המגבלות הקיימות.

שנת לימודים חדשה בפתח ולכולנו ברור שאין זו שנה רגילה. במהלך הקיץ בנינו את השנה מבלי לדעת עד הסוף כיצד היא תראה. בסופו של דבר הגיעו הנהלים לפני כשבוע ומיד עם הגעתם ניסינו לדייק את המתווה המיטבי עבור תלמידינו. הנוהל שמחייב אותנו לקבוצות לימוד של עד 18 תלמידים יוצר אתגר גדול הן מבחינת כמות שעות הלימוד בשבוע והן מבחינת מספר חדרי הכיתות.

יחד עם שותפינו בקמפוס והנהלת המועצה החלטנו שעקרון העל שינחה אותנו הוא הגעה של התלמידים לכמה שיותר ימי לימוד בבית הספר, תוך הקפדה על נהלי משרד הבריאות והחינוך. זאת מתוך הצורך לבנות להם שגרה רגשית וחברתית בריאה ככל שניתן.

המתווה שנבחר בתמיכת כלל הנוכחים הוא למידה בשתי משמרות. משמרת ראשונה בין השעות 7:55 עד 11:25 . משמרת שנייה בין השעות 11:45 עד 15:15. בכל משמרת יגעו שלוש שכבות גיל ויתפרסו בקפסולות על פני כלל החדרים בבית הספר. מערכת המשמרות תהיה שבועית וקבועה לכל תלמיד. את מערכת השעות נשלח בימים הקרובים מוקדם ככל שנוכל.

בית הספר יפעל חמישה ימים בשבוע והשאיפה שכל תלמיד יגיע לביה"ס לארבעה ימי לימודים לפחות יחד עם כל שכבת הגיל שלו. התלמידים אמנם ילמדו פחות שעות בכל מקצוע אבל יעשו זאת בקבוצה קטנה יותר מהרגיל. יוצא שלצד המורכבות הגדולה יש כאן גם הזדמנות להוראה אישית ויצירתית יותר.

גם השנה ואולי יותר מתמיד אנחנו זקוקים לשותפות אתכם ההורים. מעבר לתקשורת שוטפת איתנו אנו מבקשים שתקפידו על מילוי הצהרת בריאות יומית **שתתאפשר השנה במשו"ב בלבד**. השנה נאכוף באופן הדוק יותר את חובת עטיית המסכות וגם כאן חשוב לנו הגיבוי שלכם. תלמידים יחוייבו לעטות מסיכות לאורך היום.

השנה הולכת להיות שונה, מאתגרת ומסקרנת. אני מבקש את הבנתכם וגמישותכם לבעיות וקשיים שיעלו במהלכה. דברו איתנו, אנחנו מבטיחים להקשיב ולנסות לתקן מה שניתן תוך כדי תנועה.

השבוע תקבלו הזמנה לפגישת הורים עם מחנך.ת הכיתה בזום. הפגישות יתקיימו בימים ראשון ושני בשבוע הבא, סמוך לפתיחת שנת הלימודים.

אנו מזמינים אתכם למפגש וירטואלי עם הנהלת בית הספר שיתקיים ביום שלישי הקרוב 23.8 בשעה 20:00-21:00 להורי חטיבת נעורים, ו 21:00-22:00 להורי החטיבה הבוגרת. במפגש נבהיר את המתווה ונענה לשאלות שלכם ההורים. הקישור למפגש ישלח לפני המפגש לדוא"ל שלכם.

שתהיה לכולנו שנה טובה ומוצלחת,

דודי פרידמן, מנהל בית ספר אסיף

רונן ניר, מנהל חטיבה בוגרת

רותי גבעתי, מנהלת חטיבת נעורים